રાજકારણને માંડી વાળીને સાહિત્યની વાત કરીએ તો સ્વામી વિવેકાનંદ જેમના આશીર્વાદ મેળવવા નડિયાદ ગયેલા ને વિદ્વાન તરીકે પાછળથી પંકાયેલા તે મણિલાલ નભુભાઈ દ્વિવેદી મેટ્રિકમાં હતા ત્યારે સંસ્કૃત વિષયમાં જ નાપાસ થયા હતા અને જેમને કારણે નડિયાદ સાક્ષરભૂમિ તરીકે ઓળખાય છે તે નડિયાદના વતની મહાનવલ ‘સરસ્વતીચંદ્ર’ના કર્તા ગોવર્ધનરામ મા. ત્રિપાઠી બી.એ.માં એક વાર અને એલ.એલ.બી.માં ત્રણ ત્રણ વાર નાપાસ થયેલા- અંગ્રેજીમાં આને હેટ્રિક કહે છે. તેમનું આવું અસાધારણ પરિણામ જોઈ ગો.મા.ત્રિ.ની શક્તિઓ વિશે શંકા જાય. ‘સરસ્વતીચંદ્ર’ આ માણસે તો નહિ જ લખી હોય એવો વહેમ કદાચ પડે. તે બીજી વાર એલ.એલ.બી.માં નાપાસ થયા ત્યારે તેમના પરમ સ્નેહી ડૉ. વિઠ્ઠલ ગોખલે જેવાએ પણ ગોવર્ધનરામને નારાજગીથી કહ્યું હતું : ‘ગોવર્ધન, અત્યાર સુધી તારી શક્તિ માટે મને ઊંચો ખ્યાલ હતો, પણ હવે મને તારી શક્તિમાં શંકા થાય છે.’